I november 2017 blev købmanden Finn Degn Ovesen brutalt stukket ned af en psykisk syg ung mand og døde kort efter. Den psykisk syge mand havde været beboer på opholdsstedet Hjorthøjgaard, der huser flere typer af psykisk syge. Men opholdsstedet havde ikke levet op til sit ansvar overfor den unge mand. Ligeledes havde det socialtilsyn, som skulle have kontrolleret opholdsstedet, heller ikke levet op til sit ansvar. Alt det blev afdækket efter DR-journalist Marie Bergmann satte sagen under lup, og lørdag aften blev hun hædret for sit arbejde med den nordjyske journalistpris Maren-prisen. Maren-prisen består af en glaskunst og 1.500 kroner. Prisen "tildeles et medlem af DJ for en bemærkelsesværdig, særlig eller vedholdende journalistisk indsats i DJ Kreds 6 Nordjylland. ”Maren” er et kollegialt skulderklap for en gedigen indsats i en af fagets mange discipliner" , som der står i fundatsen for prisen. I alt var seks journalistiske projekter fra Nordjylland nomineret til prisen. To af dem var fra DR Nordjylland, tre fra var Nordjyske Medier og ét enkelt var fra TV2 Nord. TV2 Nord var nomineret for den intensive dækning af to boreplatforme, der er blevet sejlet til Frederikshavn for at blive ophugget uden de nødvendige tilladelser fra miljømyndighederne.

Opsummering:
Journalist Marie Bergmann fra DR Nordjylland fik lørdag tildelt den nordjyske journalistpris Maren-prisen for sin afdækning af opholdsstedet Hjorthøjgaard.